
E L Ő T E R J E S Z T É S

Sülysáp Város Önkormányzata Képviselő-testületének
2018. június 28-án tartandó munkaterv szerinti ülésére

4. napirendhez

Tárgy:
Tájékoztató a lejárt határidejű határozatokról és az előző ülés óta történt fontosabb eseményekről
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII. 22.) rendelet 19. § (5) és 25. § (5)-(6) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.
…/2018. (VI. 28.) ÖKT határozati javaslat

Sülysáp Város Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 19. § (5) és 25. § (5)-(6) bekezdése szerint előterjesztett polgármesteri tájékoztatót elfogadja.
Határidő: azonnal

Felelős: polgármester

Sülysáp, 2018. június 21.

Horinka László s.k.


polgármester
TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület 2018. május 31-ei ülése óta nem volt olyan képviselő-testületi döntés, amelynek lejárt a végrehajtási határideje.
II. Tájékoztató az előző ülés óta történt fontosabb eseményekről
Május vége június eleje minden évben az óvodai ballagások időszaka, ahol évről évre, magam is igyekszem részt venni és a csoportok meghívásának eleget tenni. Idén a 4 tagóvodából kettőnél tudtam ott lenni, ahol egy picit bepillantást nyerhettem az óvodai életbe. 
Majd - mint korábban minden évben - most is részt vettem mindkét iskolánk tanévzáró és ballagási ünnepségén, és köszöntöttem a ballagókat.

Idén először egy a Wass Albert Művelődési Központban tartott szerény ünnepség keretében köszöntöttük városunk pedagógusait Pedagógusok Napja alkalmából. A pedagógusok köszöntése és a pedagógus munka méltatása után egy-egy szál virággal, illetve egy-egy üveg borral köszöntöttem a megjelenteket, majd a központi konyha által elkészített és feltálalt vacsora következett. Vacsora után kötetlen beszélgetések alakultak ki, végül a legkitartóbbak karaoke partival zártrák az estét.

A Nemzeti Összetartozás Napján, június 4-én idén is emlékeztünk országunk 1920-as megcsonkítására és nemzeti összetartozásunkra. Emlékező gondolatokat Katus Norbert alpolgármester úr mondott. 

Június 7-én a Tápiószecsői Széchenyi István Általános Iskola és Alapfokú Művészeti Iskola meghívásra, részt vettem a művészeti képzésre járó tanulóknak szervezett év végi gálaműsoron, mivel a 2017/18-as tanévben a Sülysápi Móra Ferenc Általános Iskolában is tartottak képzést sülysápi diákok részére, akik ezen a gálaműsoron is felléptek. 

A Képviselő-testület által meghozott döntés alapján a Központi Konyha részére a szállítógépjármű megvásárlása megtörtént, amit már használatba is vettek. 

Június 13-án, a Magyar Közút Nonprofit Zrt. közlekedési hatóság, valamint a Pest Megyei Rendőr-főkapitányság részvételével helyszíni bejárást tartottunk a Vasút utca és a Szent István tér találkozásánál, a Vasút utcára javasolt gyalogos átkelőhely kijelölése érdekében. A résztvevő szervezetek egybehangzóan kijelentették, hogy a vonatkozó útügyi előírások és szabványok miatt e csomópontban csak igen nagy költséggel (cca. 30 millió Ft) alakítható ki gyalogos átkelőhely. Ezért egy olyan, a gyalogosok számára védett átkelési lehetőséget terveztetnénk meg és nyújtanánk be engedélyezésre, ami nem gyalogos átkelőhely ugyan, de szembetűnő módon felhívja a gépjárművezetők figyelmét a gyalogosok mozgására, és az ezzel járó veszélyékre, valamint védett módon, a gyalogosokat egy útvonalra terelve biztosítja az úttesten való átjutásukat. Jelenleg tehát ennek a megoldásnak a megterveztetése a feladatunk. 

A Képviselő-testület döntése alapján, a köztemetőink üzemeltetésére a pályázati kiírás megküldésre került mind a négy vállalkozó részére, majd a pályázat benyújtási határidőt követően június 20-án 12:00-kor nyilvános pályázatbontást tartottunk. A pályázatról való döntés külön napirendi pont tárgyát képezi. 

Jelen előterjesztés elkészítését követően, június 22-én, pénteken fog sor kerülni a Pest megyei 9-es választókerület polgármesterei és a Czeván György képviselő úr közötti találkozóra, ahol az önkormányzati választásokig hátralévő időszak terveit, lehetőségeit, feladatait próbáljuk majd összehangolni. 

Sülysáp, 2018. június 21.

